Ei sunt cei 10 ofițeri pe care i-au recunoscut la DIICOT fetele, în dosarul de pedofilie și de trafic de persoane Numele lor sunt: Liviu Bărbos, Sorin Brânduș, Cezar Cioclea, Ion Craiu, Marian Mândroc, Ștefan Marinache, Gheorghe Miclea, Marius Olteanu, Gabriel Predoiu și Alexandru Zamă

luni, 5 februarie 2018, 7:03

După 13 ani în care nimeni nu a dat crezare victimelor, degetul lor arată către cei care le-au văzut, fără să intervină, chiar în sediul unde ele erau exploatate.

Cei 10 bărbați în uniforme indicați de fete, unele minore, sunt polițiști, comisari de gardă, procurori și ofițeri de informații din ”cercul Shanghai”.

Ei fost recunoscuți în urma unei ample operațiuni a DIICOT, care alături de specialiști din serviciile secrete, luptau, de fapt, împotriva colegilor care protejau rețeaua chinezilor Mihai și Sam.

Rețeaua nu făcea doar exploatarea sexuală a unor fete fără apărare, ci și trafic de persoane, către spațiul UE, la un nivel care constituia un pericol la siguranța națională.

În dosar apar sms-uri și stenograme uluitoare.

Ele descriu cât de puternic erau infiltrați chinezii în interiorul statului român, prin coruperea unor ofițeri din toate structurile imaginabile.

Recunoașterea celor 10 de la DIICOT ar fi trebuit să fie doar începutul dosarului ofițerilor, așa cum credea procurorul care-i cerceta, Olga Vrînceanu.

Dar, dintr-o dată, totul s-a stopat.

Așa că figurile și numele acestor 10 ofițeri ies abia acum la iveală, ele rămând până acum în dosarul public inițial, în care doar proxeneții au fost condamnați.

Investigație de Mirela Neag, Răzvan Luțac și Cătălin Tolontan

Cazul ”Shanghai” n-a fost întotdeauna atât de îndepărtat și de incert.

La finalul anului 2004, echipa procurorului Olga Vrînceanu de la DIICOT face prăpăd.

Un grup hotărât de ofițeri judiciari plus ofițeri tehnici și operativi din serviciile secrete strâng informații despre traficanții de oameni și despre protectorii din structurile statului.

Ce se întâmpla, de fapt?

Rețeaua de la ”Shanghai” – extrem de periculoasă și puternic susținută

Cetățeni chinezi, în grupuri de 8-10, erau trecuți granița spre Vest.

În plus, ca să ungă sistemul din România și pentru propria plăcere, cei doi chinezi care conduceau afacerea, Mihai și Sam, operează o rețea de prostituție, multe dintre fetele sechestrate fiind minore.

Nu e vorba doar de bani, ci și de penetrarea granițelor României către spațiul UE, în mod sistematic, chiar în perioada de dinainte de aderare.

Ambele operațiuni, trafic transfrontalier de persoane și prostituție infantilă, sunt coordonate de la restaurantul ”Shanghai”, strada Ion Minulescu nr. 38 , Sector 3, București.

Faptele adunate de procurori sunt atât de clare că judecătorii încuviințează fără rezerve cererile Parchetului de restrângere a drepturilor celor cercetați.

Au loc filaje, interceptări, rețineri, arest preventiv, percheziții informatice, recunoașteri de persoane și descinderi cu filmări.

Promisiunea procurorului Olga Vrînceanu

Vânătoarea DIICOT nu încetează, chiar dacă în capcane pică colegi din sistem: polițiști, magistrați, comisari de Gardă și angajați ai serviciilor secrete.

Mecanismul legal se învârte ca o roată fără milă și favoruri.

Unul dintre cei chemați la audieri și-a amintit acum câteva zile, pentru ziar, o frază care l-a marcat, rostită atunci, la DIICOT, de Olga Vrînceanu: ”Câtă vreme o să fiu eu procuror, o să duc până la capăt acest caz!”.

Descinderile le întăresc decizia de a-i aduce în fața instanței pe toți cei implicați.

”Am 16 ani!”

La intrarea în forță în apartamentul din Strada Brândușelor, cel cu gratii la ferestre și de unde vecinii auzeau ”strigăte de fete”, trupa de mascați o descoperă chiar pe una dintre fetele minore.

”Am 16 ani”, apucă să spună ea.

Apoi începe să plângă, de frică, de rușine, de ușurare.

5 minore a folosit rețeaua chinezului ”Mihai” numai pe perioada investigată de DIICOT

La altă descindere, se descoperă o armă.

”Feni” le dădea droguri fetelor

Apar și declarații despre cocaina pe care un asociat al chinezului, Ion Stănescu ”Feni”, le-o dădea fetelor lui, ”ia o bilă!”, ca să le controleze mai bine, prin dependență.

”Feni” era un ”freelancer” pe piață.

Era dur și avea propriul grup de fete pe care le închiria când cererea de carne fragedă depășea oferta după paravanul salonului de masaj de la ”Shanghai”.

”1.000 de euro costa închirierea a două fete pe 3 luni” Dosarul DIICOT

Concepte aplicate mărfurilor sunt lipite pe fruntea acestor fete.

”Pe numita E., Feni a venit și a lăsat-o drept garanție pentru 5 milioane de lei, sumă pe care acesta o împrumutase de la Sam”, declară o martoră din dosar.

Ființe umane devenite gaj.

Uniformele care-i dădeau sms-uri lui Mihai

Tot cazul arată ca un ”Dance Macabre”, vorba uneia dintre zecile de casete video porno găsite la descinderea într-un apartament al lui ”Feni”, din Calea Dudești nr. 98.

E un ”Dance Macabre” vegheat de oameni din structurile de forță, spre înverșunarea crescândă a investigatorilor.

Peste tot în caz, echipa procurorului Vrânceanu dă de colegi în uniformă!

O simplă citire și numărătoare a sms-urile aflate la dosar arată următoarele mesaje găsite în telefoanele lui Mihai, șeful traficanților:

7 numere cu ”poliție”, ”IGP”, ”polițist”, ”secția”.

13 numere de ”Garda Financiară”, ”ANAF”,”gfb”, ”gfi” etc.

2 numere cu ”SRI”.

Ce spunea judecătoarea Laura Andrei despre caz

Cifrele reprezintă doar mesajele pe care chinezul nu le ștersese.

Vă dați seama câte mesaje primise, de fapt.

În plus, dacă faci statistica uniformelor, în agenda șefului rețelei sunt mult mai mulți oameni decât cei care i-au dat mesaje.

Toate aceste complicități limpezi dintre ofițeri și mafioți sunt văzute și de către judecători.

Pe 4 octombrie 2005, când instanțele eliberau autorizații de interceptare, judecătoarea Laura Andrei, vicepreședinta de atunci a Tribunalului București, rezumă cazul:

”Există date și indicii temeinice asupra traficului de persoane, trafic de minori, inițiere și sprijin al unui grup de criminalitate organizată”.

Cu ”sprijinul” mafioților se ocupau, așa cum avea să scrie procurorul Olga Vrînceanu în rechizitoriu, ”ofițeri de poliție, comisari de gardă financiară și funcționari ai statului din alte structuri”.

Mizeria de la ”Shanghai” era transparentă.

Împărțeau ”fetele proaspete” între chinezi și ofițeri

”Mihai” își scala relația cu”Protectorii” în funcție de interes.

Aveau cele mai diverse interacțiuni.

Zhang Jian Jun era cununat de ofițeri și, în același timp, le indica, la pont, locul unde puteau extorca chinezi aflați în culpă.

Împreună, făceau chefuri frățești și tot împreună împărțeau ”noutățile” sosite în bordel.

”Mihai era curios și mergea să vadă și să se culce cu fetele proaspete. Apoi îi conducea la fete și pe mai-marii în grad, pe care îi ducea el însuși în apartament”, sună o mărturie din dosar.

În aceleași apartamente și în același restaurant Shanghai se făcea și trafic de persoane, chinezi trimiși ilegal în Uniunea Europeană pe bani mulți.

Când era de băut, Mihai și ofițerii beau și se culcau cu fetele, când era de rezolvat lucruri, le rezolvau.

Stenograma Naș – Fin

Discuție purtată pe 6 octombrie 2005, ora 12:44, între Zhang Jian Jun și nașul său, un magistrat militar.

Chinezul ”Mihai” avea o problemă, fusese prins băut grav la volan, îl păștea dosar penal.

MIHAI: Bună, NAȘU.

NAȘUL: Salut, FINULE. Ce mi-ai mai făcut cu ăia acolo?

MIHAI: La IML?

NAȘUL: Îhî.

MIHAI: Am fost acolo, dau bani și aranjează ei tot. Are comisie, nu?

NAȘU: Da, e comisie acolo. Știi când am fost eu la tine, când am vrut să dorm la tine în seara aia, când eram mangă? M-a prins și pe mine, băusem, mi-a pus fiola, s-a înverzit și, pe urmă, m-am dus la IML.

MIHAI: Da, acolo cer mult. Nu-i așa?

NAȘUL: Da.

MIHAI: Acum prețul este, mai ales față de străini, mai ridicat.

NAȘUL: Da.

Mihai: ”Îl știu pe șeful de la Circulație, e prietenul meu”

MIHAI: Da, dar măcar scapi de penal.

NAȘUL: Da. Și cu cine ai vorbit, cu omul acela cu ochelari, de jos, care a venit aici?

(”Jos” înseamnă la bordelul aflat la subsolul restaurantului ”Shanghai”).

MIHAI: A fost la noi, aici?

NAȘUL: Da, cu Eugen. Dar se aranjează treaba?

MIHAI: Da, au spus că aranjează ei. Tu lucrezi cu Eugen acolo?

NAȘUL: Nu. L-am văzut pe aici. Ai pe cineva la poliție, la direcția Circulație, să vorbești?

MIHAI: Da, acolo nu e o problemă, îl știu pe primul șef, e prietenul meu!

Mafia plătește, Mafia comandă

Prieten, prieten, dar chinezul păstra modelul unei codependențe reci, calculate.

El dădea banul sau fata minoră, el făcea muzica.

Izbucnirile lui din stenogramele convorbirilor telefonice trădează adevărata relație: ”Nu explica, nu explica, rezolva!”.

”Eu dacă plătesc, se face! Am dat patru milioane, se face. O zi, două de întârziere, dar nu mai mult!” Zhang Jian Jun, zis și ”Mihai”, discuție din stenograme

Mafiotul de la ”Shanghai” era nemilos când venea vorba de afaceri, de firme, de actele pe care le dorea scoase repede, fără reguli și fără ezitare.

Și peste tot avea oameni în structuri: Fisc, Pașapoarte, secțiile de poliție, Circulație, camerele de muncă, Oficiul pentru străini.

Zeci de ofițeri se învârteau în jurul acestei rețele de trafic de persoane și de prostituție.

Trebuia ca investigatorii coordonați de la DIICOT să deșire nodul de undeva.

Și au pornit din centrul geografic și de putere al afacerii: restaurantul ”Shanghai”, strada Ion Minulescu 38, sector 3, București.

Au făcut recunoașterea ofițerilor pe care fetele îi cunoșteau.

Cei 10 magnifici

Astăzi, publicăm tabloul a 10 ofițeri și oficiali recunoscuți de către fete.

E vorba de cei pe care-i cunoșteau fetele sechestrate și folosite în scop sexual de rețea, unele dintre ele cu vârste între 14 și 17 ani.

Le publicăm ofițerilor numele și calitatea oficială din momentul recunoașterii.

Detaliile vor urma.

Astăzi, e timpul ca aceste fotografii să iasă, una lângă alta, la iveală.

Sunt oamenii pe care fetele au pus degetul.

Nume și prenume

Grupul de procurori, judiciariști și ofițeri de informații care a lucrat în iarna 2005-2006 la cazul ”Shanghai” a fișat zeci de colegi, toate aceste fișe fiind în dosarul public aflat în arhiva Tribunalului București.

Ei făcuseră filaj, interceptaseră convorbirile telefonice, știau, în mare, cine frecventează locul,

Au fișat pe cei prezenți frecvent în ”Shanghai”, de fapt un paravan pentru bordelul cu minore, bordel care, la rându-i, era doar perdeaua cu stea roșie care ascundea traficul de persoane către UE.

Dintre cei oferiți pe planșe, fetele i-au indicat la DIICOT pe acești 10 ofițeri.

Liviu Bărbos

polițist

polițist Sorin Brânduș

polițist

polițist Cezar Cioclea

comisar Garda Financiară

comisar Garda Financiară Ion Craiu

polițist

polițist Marian Mândroc

polițist

polițist Ștefan Marinache

polițist

polițist Gheorghe Miclea

polițist

polițist Marius Olteanu

procuror

procuror Gabriel Predoiu

ofițer SRI

ofițer SRI Alexandru Zamă

comisar Garda Financiară

”Cu excepția procurorului, i-am văzut pe toți la Shanghai!”

Cerea scrisă de procurorul DIICOT către fetele care făceau recunoașterea:

”Să privească cu atenție planșa foto și să indice persoana care frecventa restaurantul Shanghai, București, strada Ion Minulescu nr. 38 sau salonul de masaj din incinta acestuia, despre care știe că ocupă funcția de polițist sau altă funcție ce implică exercitarea autorității de stat”.

Ei nu sunt niște simpli meseni, ci niște oameni despre care fetele care erau obligate să facă sex la subsolul localului știau că sunt ”șmecheri de la stat”.

Puțin probabil ca fetelesă fi recunoscut niște vizitatori îndrăgostiți de o porție de pui acru-dulce.

Gazeta a discutat, în aceste zile, cu una dintre fetele din dosar.

Am încercat o verificare suplimentară.

”Cu excepția acelui procuror, îi știu pe toți! Despre el nu știu, eu nu l-am văzut, poate a fost, poate nu. Dar ceilalți au fost la salon. De fapt, sunt mult mai mulți de 10 cei care veneau acolo”.

Da, au fost mult mai mulți, dar echipa coordonată de la DIICOT a început de undeva.

Și a terminat tot aici.

Pentru că niciunul dintre cei 10 n-a fost audiat.

Tabloul nu înseamnă că cei 10 sunt vinovați, nu înseamnă decât că ei au fost recunoscuți de fete, în contextul descris pe larg în acest articol.

Și maiî înseamnă că nimeni, niciodată nu i-a mai întrebat de sănătate.

Pentru că investigarea ”Protectorilor”, cea considerată absolut necesară de către Olga Vrînceanu, s-a oprit, subit.

Continuăm.

CUPRINS: Toate capitolele din investigația GSP în cazul „Shanghai”